ทีเคฯลุยนาโนไฟแนนซ์ปลายปีนี้
ทีเคฯ พร้อมลุยนาโนไฟแนนซ์ นำร่อง 10 จังหวัดทุกภูมิภาค เริ่มไตรมาส 4 ปีนี้
4 ก.ย. 2558

ทีเคฯ พร้อมลุยนาโนไฟแนนซ์ นำร่อง 10 จังหวัดทุกภูมิภาค เริ่มไตรมาส 4 ปีนี้ 
น.ส.ปฐมา พรประภา ประธานบริษัท ทีเค เงินทันใจ ซึ่งเป็นบริษัทในเครือฐิติกร เปิดเผยว่า หลังจากที่ได้รับหนังสืออนุมัติจากธนาคารแห่งประเทศไทย (ธปท.) และกระทรวงการคลัง อนุญาตให้ดำเนินธุรกิจนาโนไฟแนนซ์ได้แล้ว บริษัทจะเริ่มดำเนินธุรกิจภายในไตรมาส 4 ปีนี้ โดยจะทดลอง 10 สาขานำร่องใน 10 จังหวัดทุกภูมิภาคทั่วประเทศ ก่อนจะนำข้อมูลมาปรับปรุงธุรกิจนาโนไฟแนนซ์ต่อไป
นายประพล พรประภา กรรมการผู้จัดการ กล่าวว่า นาโนไฟแนนซ์ไม่ได้เพิ่มต้นทุนบริหารจัดการมากนัก เนื่องจากลูกค้าเช่าซื้อหลักของทีเคฯ คือกลุ่มรถมอเตอร์ไซค์ ซึ่งเป็นลูกค้ากลุ่มเดียวกันกับลูกค้านาโนไฟแนนซ์ อีกทั้งบริษัทมีฐานข้อมูลลูกค้ากว่า 3 ล้านราย และมีสาขา 90 แห่งใน 53 จังหวัดแล้ว
ทั้งนี้ บริษัท ทีเค เงินทันใจ มีทุนจดทะเบียน 50 ล้านบาท โดยข้อกำหนดของ ธปท.ให้กู้ยืมได้อีก 7 เท่าของทุนจดทะเบียน ทำให้บริษัทสามารถให้สินเชื่อนาโนไฟแนนซ์ได้ในวงเงิน 400 ล้านบาท